paragraph_text: Pokolj u Meji (albanski Masakra e Mejës) je bilo masovno strijeljanje u kojem je ubijeno između 200 i 300 albanskih civila koje su srpske snage izvršile kao čin odmazde za petoricu srpskih policajaca koje je ubila Oslobodilačka vojska Kosova. Masakr se dogodio tijekom rata na Kosovu 27. travnja 1999. godine u selu Meja blizu Đakovice na Kosovu. UNHCR objavio je već 30. travnja 1999. da posjeduje jasne dokaze kako su srpske snage u selu Meja ubile veliku skupinu albanskih muškaraca. Sve izbjeglice koje su prošle kroz to područje, dolazeći iz različitih dijelova jugozapadnog Kosova, govorile su o tijelima koja leže po jarcima i poljima. Izbjeglice koje bježe s Kosova svjedočile su o nekoliko pokolja koje su počinile srpske snage, ali masovno ubijanje u Meji bio je najveći pojedinačni incident. Glasnogovornica UNHCR-a Lyndall Sachs je rekla da je nezamislivo da bi toliki broj izbjeglica izmislio priču o pokolju.<ref>MASOVNO PROTJERIVANJE KOSOVSKIH ALBANACA, HRT, 30-04-1999. Preuzeto 22-05-2010.